**STØT STATENS KUNSTFOND.** Den støtter dansk kultur

*Af Egon Clausen, forfatter, medlem af Repræsentantskabet for Statens Kunstfond, udpeget af Dansk Forfatterforening.*

Alle danskere burde elske Statens Kunstfond. Det gælder for rød-hvide tilhængere af Dansk Folkeparti, for kongeblå konservative, blegrøde socialdemokrater, grønne radikale og rødglødende socialister. Ja, det gælder for enhver der holder af fædreland og modersmål. Hvis de ikke synes, Kunstfonden er en god ide, kan det kun skyldes uvidenhed om mål og med. Fælles for dem der skriver negativt om Statens Kunstfond er det da også, at de har en udpræget mangel på viden om de faktiske forhold. Mange tror således, at kunstfonden er oprettet for at støtte danske kunstnere. Dette er imidlertid ikke kunstfondens primære opgave. Statens Kunstfond er oprettet af nationale grunde, og den støtter danske kunstnere, fordi de er med til at vedligeholde og videreudvikle dansk kultur og dermed dansk identitet. Det er vel også, hvad kunsten er til for? Malerne giver os nye øjne, komponisterne giver os bedre ører, og hvad forfatterne angår, skriver de på dansk, og derved vedligeholder og fornyer de det danske sprog. Man kan med god ret sige, at de producerer danskhed, og i en tid, hvor grænserne udfordres, hvor danske medier er truet af udenlandske mediegiganter, og hvor dansk sprog er trængt af fremmede tungemål i såvel private virksomheder som på universiteterne, er der al mulig grund til at stå vagt om de institutioner, der vil værne om dansk kultur. En af dem er Statens Kunstfond, og den bør støttes af alle, der holder af Danmark. Nogle påstår ganske vist, at den er et skummelt foretagende, der på fordækte måder styrer og kontrollerer dansk kunstliv ud i de mindste detaljer. Dens verden skal endvidere være præget af en udstrakt nepotisme og en venstreorienteret vennetjenestekultur, der hverken tåler modsigelse eller dagens lys, og derfor forfølger den folk der har forkerte meninger. Det er alvorlige anklager, men de mangler konkrete eksempler, så beviser er der ingen af. Det er der aldrig, og det skyldes sandsynligvis, at der ingen er. Til gengæld mangler anklagerne elementær viden om, hvordan Kunstfonden er organiseret og hvordan den fordeler midlerne. Det hele ligger ellers frit fremme på Kunststyrelsen hjemmeside. Her kan man også læse, at der til Statens Kunstfond er knyttet et lovbefalet repræsentantskab, hvor alle betydende danske kunstorganisationer har sæde. Et af dets opgaver er at følge Kunstfondens virke og påtale, hvis der er tale om kritisabel forvaltning, og her bliver alle anklager om inhabilitet, vennetjenester og nepotisme taget meget seriøst, men det er åbenbart en kendsgerning der fortaber sig i aggressionernes tågeland. Som så meget andet. Heriblandt en stor usikkerhed om, hvad det egentlige formål med den løsagtige kritik er. Skal kunstfonden afskaffes eller omlægges? Det er ikke til at vide. Et står dog klart: hvis man afskaffer Statens Kunstfond, får man ikke mere dansk kunst, man får mindre, og hvad litteraturen angår, får man ikke flere bøger på dansk, men endnu flere på fremmede sprog, især engelsk. Er det meningen?